เฟดขึ้นดอกเบี้ยกับ พอร์ตลงทุนระยะยาว
บันทึกการประชุมของธนาคารกลางสหรัฐ หรือเฟด เมื่อปลายเดือน
9 พ.ย. 2558

โดย...จิรวัฒน์ สุภรณ์ไพบูลย์
บันทึกการประชุมของธนาคารกลางสหรัฐ หรือเฟด เมื่อปลายเดือน ต.ค.ได้ส่งสัญญาณที่ค่อนข้างชัดเจนว่ามีโอกาสเป็นไปได้สูงที่จะขึ้นดอกเบี้ยในการประชุมครั้งถัดไป เห็นได้จากบันทึกการประชุมที่เฟดได้ตัดข้อความเกี่ยวกับความกังวลต่อสถานการณ์เศรษฐกิจโลกออกไป (ข้อความนี้เป็นเหตุที่ทำให้เกิดการเทขายหุ้นทั่วโลกในเดือน ก.ย.ที่ผ่านมา) และยังได้เพิ่มข้อความระบุความเป็นไปได้ว่าจะมีการขึ้นดอกเบี้ยในการประชุมครั้งถัดไปในเดือน ธ.ค. (ในอดีตที่ผ่านมาเฟดไม่เคยมีการพูดถึงเรื่องดังกล่าวอย่างชัดเจนในบันทึกการประชุมมาก่อน)
โดยทันทีที่มีการเปิดเผยบันทึกการประชุม ตลาดหุ้นสหรัฐปรับตัวลดลงทันทีเพราะสัญญาณการขึ้นดอกเบี้ยที่ชัดเจนขึ้น จะส่งผลให้ต้นทุนทางการเงินของบริษัทเพิ่มขึ้นและกระทบกับผลกำไรในที่สุด แต่พอนักลงทุนได้วิเคราะห์บันทึกการประชุมอย่างละเอียดแล้ว พบว่าสาเหตุที่ทำให้เฟดจะปรับขึ้นดอกเบี้ยในครั้งนี้เป็นเพราะว่ามีมุมมองที่เป็นบวกต่อเศรษฐกิจสหรัฐโดยรวม และมีความกังวลน้อยลงกับวิกฤตเศรษฐกิจของจีน ทำให้ตลาดหุ้นกลับมาปิดบวกตอนสิ้นวัน
ตราบใดที่เฟดยังไม่ประกาศขึ้นดอกเบี้ยอย่างชัดเจน ความผันผวนของตลาดหุ้นก็จะยังอยู่ต่อไป ขึ้นอยู่กับอารมณ์และการตีความของนักลงทุนส่วนใหญ่ แต่จากการสอบถามความคิดเห็นของผู้จัดการกองทุนรวมที่ลงทุนในตลาดหุ้นสหรัฐ กลับได้มุมมองที่น่าสนใจว่า กองทุนจะไม่พยายามคาดเดาเวลาที่เฟดจะขึ้นดอกเบี้ย แต่สิ่งที่เขาเชื่อในปัจจุบันคือเศรษฐกิจสหรัฐกำลังเติบโตไปได้ดีและการขึ้นดอกเบี้ยนั้นเป็นสิ่งที่หลีกเลี่ยงไม่ได้ เพราะฉะนั้นการลงทุนในหุ้นสหรัฐ ตอนนี้ก็ยังคงเป็นทางเลือกที่น่าสนใจ โดยปัจจัยเรื่องดอกเบี้ยนั้นไม่ควรจะมีผลต่อการตัดสินใจลงทุนมากนัก ยิ่งไปกว่านั้น ผู้จัดการกองทุนส่วนหนึ่งยังเชื่อว่า สำหรับบริษัทที่มีกำไรเติบโตสูง ดอกเบี้ยที่จะปรับขึ้นมาเพียงเล็กน้อยแทบจะไม่มีผลต่อผลการดำเนินงานเลย
ในภาวะดอกเบี้ยขาขึ้นการเลือกกองทุนรวมที่เลือกหุ้นได้ถูกต้อง หุ้นในกลุ่มอุตสาหกรรมที่มีกำไรเติบโตสูง เช่น สินค้าไอที เฮลท์แคร์ และสินค้าฟุ่มเฟือย จะช่วยสร้างผลตอบแทนที่ดีจากการลงทุนในหุ้นสหรัฐได้ (ตลอด 9 เดือน มีกองทุนหุ้นสหรัฐที่ให้ผลตอบแทนสูงกว่าดัชนี S&amp;P 500 หลายกองทุน)